Kazancev Alexander

Planéta búrok

Alexander Kazancev

Planéta búrok

Preložil Viliam Bartošovič

Bratislava, Smena, 1986

Smelé rozhodnutie

— Je to strašné, Harry! — len toľko vládala prevravieť Mary Stremová, radistka amerického raketoplánu Prosperity.

Harry Wood, mladý vedec astrobotanik a druhý letec raketoplánu, mimoriadne nadaný, s veľkými okuliarmi, večne zamyslený a roztržitý, nevedel, čo má povedať. Správu vyslal havarijný automat z vedúceho sovietskeho hviezdoletu Túžba, nazvaného tak na počesť desiatej umelej planéty, ktorú vybudovali sovietski ľudia.

Harrymu čosi zvieralo hrdlo, sklá okuliarov sa mu znezrady zarosili. Začal si ich utierať, pričom rozpačito žmurkal krátkozrakými očami. V obave že Allan Kern, veliteľ americkej časti výpravy, si všimne jeho stav, rýchle sa posadil do kresla vedľa Mary a pritiahol si pred seba časopis s fotografiami troch vynikajúcich medziplanetárnych letcov nezvestného sovietskeho hviezdoletu.

Dvaja muži a jedna žena…

Harry Wood sa obrátil a podal veliteľovi rádiogram z havarijného automatu.

Kern, muž s úzkou tvárou a hlboko vpadnutými očami, sa zamračil:

— Je to veľmi zlé. Prosím vás, slečna Stremová, aby ste čo najrýchlejšie odoslali veliteľovi Bogatyriovovi sústrastný telegram.

— Je to strašné, — zašepkala opäť Mary. — Náraz meteoru a… — Odvrátila sa.

— Havarijný automat spoľahlivo odvysielal poslednú správu, — podotkol Kern.

— O zániku hviezdoletu Túžba, — trpko doložil Harry Wood.

— Žiaľ, nielen o jeho zániku, ale aj o konci našej túžby pristáť na Venuši, — povedal podráždene Kern a odišiel do kabíny letcov.

— Zaplatiť životom za to, aby sa zistilo, či existuje život na iných planétach… — poznamenala Mary.

— Ako prvý to urobil Giordano Bruno, Mary… Mohol zostúpiť z hranice inkvizície na námestí Kvetov v Ríme, stačilo, aby povedal, že na iných planétach niet života, že okrem Zeme nie sú nikde rozumné bytosti…

— Viem… Giordano mal pravdu a vy veríte, že na iných planétach je život… Čítala som vaše články o rastlinách na Venuši…

— Zasvätil som tomu život, Mary…

— Ale nie preto, aby ste ho pre to obetovali…

Mary nepoznala nezvestných sovietskych astronautov, no myslela na nich ako na blízkych. Vážila si odvahu, od detstva pestovala v sebe vôľu a bola presvedčená, že nevie, čo je strach.

Pri stretnutí s Harrym znezrady pocítila, že sa zmenila. Vesmír bol strašný, bezhraničný a neúprosný… Keď sa ta Harry zberal, potreboval ju a ona pochopila túžby milovaného človeka, cenila si ich a podporovala ho, rozhodla sa byť všade po jeho boku… Osvojila si rádiotechniku, vyštudovala astronómiu, zložila prísne skúšky…

Bola pripravená brázdiť krížom-krážom spolu s Harrym medziplanetárny priestor. Mnohí to pokladali za rozmar, iní za hlúposť. Slovom, nikto ju nechápal, nikto okrem členov komisie, ktorá vyberala posádku raketoplánu Prosperity.

Podľa plánu práce Medzinárodného geofyzikálneho roku patril raketoplán spolu s dvoma sovietskymi hviezdoletmi ku skupine kozmických lodí medzinárodnej výpravy na Venušu.

Kern a Wood, dvaja členovia posádky, boli známi už predtým. Kern, dobrý inžinier astronaut, vynálezca najnovších automatov potrebných pri skúmaní iných planét bol jedným z organizátorov výpravy.

Harry Wood bol laureátom národnej ceny za astrobotaniku. Spomedzi Američanov bol najvzdelanejším stúpencom sovietskeho vedca Gavrila Tichova, ktorý dokazoval na základe dôkladného štúdia rádiových vĺn, čo sa odrážali od Venuše, že na nej rastú obrovské rastliny, podobné rastlinám, aké boli kedysi veľmi dávno na Zemi.

O tretie miesto v raketopláne sa uchádzalo vyše tridsaťosemtisíc záujemcov. Akiste mnohí z nich boli skúsenejší ako Mary, samostatnejší, vzdelanejší… A predsa komisia vybrala práve ju, lebo bola odvážna, blízka mladému vedcovi ktorý bol — podľa názoru vážených gentlemanov z komisie — nádejou americkej vedy.

Mary začula za sebou cvendžiace kroky. Zachvela sa a bez toho aby sa obrátila zašepkala Harrymu:

— Prečo sem vedie to strašidlo?

Vo dverách sa zjavil obrovský na človeka sa ponášajúci robot, podobný rytierovi v brnení…

— Naše činy sa musia teraz riadiť neomylnou elektrónkovou logikou, — povedal Allan Kern keď vošiel s robotom. — Železný John nám pomôže.

Železný John, stroj bol zázrakom súčasnej techniky. Prekladal z ruštiny do angličtiny, hovoril plynule oboma jazykmi, vedel logicky myslieť, dávať si a samostatne riešiť úlohy.

Mary sa obzrela. Robot si ju nevšimol, venoval sa Allanovi Kernovi, ktorý ho oboznamoval s programom.

— John prosím vás, je potrebné vyriešiť rovnicu. Tri kozmické lode, dve sovietske: Túžba a Rozum a americká Prosperity sa blížia k Venuši. Údaje o ceste, zásobe pohonných látok a ich spotrebe pri pristátí sú zapísané vo vašom umelom mozgu. Prosím vás, zopakujte mi ich.

V robotovi čosi zaťukalo a nato prehovoril nepríjemným kovovým hlasom:

— Tri kozmické lode smerujú k Venuši, aby sa potom vrátili na Zem. Jedna musí ostať na dráhe umelej obežnice Venuše, aby ušetrila zásoby pohonných látok. Dve ďalšie využijú pohonné látky na pristátie a neskôr na odštartovanie z povrchu neznámej planéty. Cestou na Zem budú používať pohonné látky, ktoré sú v zásobe tretej lode…

Kern súhlasne prikývol.

— Výborne, John. To je predbežný výsledok, ale z rovnice vypadol jeden člen. Vedúci sovietsky hviezdolet Túžba, ktorý mal byť dočasne umelou obežnicou Venuše, je nezvestný.

Robot zaťukal a povedal:

— Na planétu nech zosadne jedna kozmická loď s tromi členmi posádky. Druhá so zásobou pohonných látok na spiatočnú cestu musí ostať na dráhe Venuše.

— Ďakujem vám, Železný John. Je možné, aby sa ľudia dohovorili, kto z nich má pristáť na Venuši: Rusi, alebo Američania?

— Myslím, že nie, — odpovedal robot.

— A poznáte riešenie, ktoré by dovolilo pristáť aspoň piatim členom posádky?

— Pohonných látok na jednej kozmickej lodi je dosť na to, aby odštartovalo z povrchu planéty päť ľudí. Pristáť na Venuši však môžu len traja…

— Nerozumiem tomu, — priznal sa Harry.

— Naopak, všetko je jasné, — povedal Kern. — Robot nám naznačuje jediné riešenie.

— Aké? — spýtal sa so záujmom Harry.

— Hydroplán, Harry! Máme predsa hydroplán, na ktorom môžeme pristáť. Američania boli vždy odvážni chlapíci. Vezmem so sebou Železného Johna.

— A čo bude so mnou? — vybuchla Mary.

— Vy, slečna Stremová, — obrátil sa k nej Kern, — ostanete tu. Budete čakať, kým nás Rusi vytiahnu na svoj hviezdolet. Odplatíme sa im za to pohonnými látkami, ktoré budete rezervovať.

— Akože? Vari mám ostať v raketopláne sama? Azda neviete, prečo som tu? Alebo aj vy máte elektrónkový mozog?

— Som presvedčený, slečna Stremová, že časom sa budú ľudia riadiť práve elektrónkovým mozgom, ktorý bude taký dokonalý, že sa nikdy nepomýli a nebude poznať vášne.

— To je hanebné! Nikdy som nerátala so samotou…

— Nazdávam sa, že ste členkou posádky…

— Zošaliem, — povedala Mary.

— Budeme vás potrebovať na našom raketopláne, aby ste udržiavali spojenie so sovietskym hviezdoletom a klzákom, kým sa nám nepodarí dostať k nemu…

Kern dopovedal a v sprievode robota vyšiel z kabíny.

Mary si pritisla čelo ku sklu obloka, za ktorým svietilo oslepujúce slnko.

Harry podišiel k nej a nežne ju uchopil za plecia.

— Poškodíte si zrak. Viem, šéf má niekedy svoje vrtochy. Vyplatí sa však byť odvážnym… Len si pomyslite, Mary, byť tak blízko a nevidieť obrovské papraďorasty a prasličky…! Našiel som ich astrolokátorom…

Harry vzal jej ruky do svojich a pozrel do protiľahlého obloka. Bolo v ňom vidieť malý, napoly zatienený kosáčik mesiaca, ale nebol strieborný, lež oranžový.

Bola to Venuša…

Sestra Zeme

Veliteľ skupinového vesmírneho letu profesor Bogatyriov bol vážny.

Neodpovedal Američanom hneď na ich návrh, pozval si palubného inžiniera Dobrova a biológa výpravy Aľošu Popova, aby sa s nimi poradil.

Dobrov, územčistý chlapík s vypuklým čelom a s hlbokými vráskami, nepôsobil príťažlivo. Jeho názory boli pevné.

— Nestačí ti, Iľja Jurievič, že stroskotala Túžba? O akom pristátí na planéte chceš vôbec rokovať? Chcú pristáť hydroplánom a potom by sme ich mali stadiaľ vziať? Je to vôbec možné? Prerátal som si to. Museli by sme sa zbaviť celého zariadenia, aj lôžok a kresiel pre letcov.

— Lepšie je byť zbabelcom, ako spať na tvrdom, — uštipačne ho prerušil Alexej Petrovič Popov, ktorý sa preslávil počas minulej výpravy na Mesiac.

— Mali ste ostať sedieť doma za pecou, Roman Vasilievič, a neletieť do vesmíru.

Dobrov si premeral Aľošu drsným pohľadom:

— Ešte na Zemi som vravel, že by stačilo preniknúť pod mračná Venuše, vyfotografovať moria a pevniny, presvedčiť sa, či sú tam rastliny. Pre predpokladanú možnosť pristátia riskujeme tri družice, trojnásobne zväčšujeme pravdepodobnosť zrážky s meteormi…

Aľoša Petrovič vyprskol, akoby chcel Dobrova celkom znemožniť:

— Chcete hodnotiť pravdepodobnosť rizika? V čase, keď traja naši druhovia obetovali život?!

Dobrov sa zamračil.

— Venuša je známa ako planéta búrok. Hurikán zničí hydroplán s odvážlivcami.

Aľoša zaútočil na veliteľa:

— Nemôžem vám dať za pravdu. Potom by obete posádky Túžby boli zbytočné. Iľja Jurievič, súhlasíte vari s týmto „otcom strachu a starým otcom odvahy“? Ak sa chcete teraz vrátiť späť na Zem, potom bude lepšie, ak vyskočím padákom. Nech aspoň ja uvidím život na planéte… Možno sa stretnem aj s rozumnými bytosťami. Ihneď vám o tom pošlem rádiodepešu.

— Tak dosť! — prerušil ho rázne Bogatyriov. — Nie je čas na plané reči. Správne si však, Aľoša, pripomenul našu povinnosť voči posádke Túžby. Máme aj povinnosť voči vlasti, ktorá nás sem vyslala.

Dobrov sa mlčky obrátil a vzápätí odišiel.

Aľoša Petrovič pozrel na Bogatyriova:

— Iľja Jurievič, dovoľte, aby som vás pobozkal.

— Vari si ma pletieš so svojou snúbenicou? — povedal Bogatyriov. — Pohľadaj si ju na novej planéte.

— Urobím to, Iľja Jurievič, určite to urobím. Američan Wood sníva o rastlinách na Venuši, kým ja… veď viete… som presvedčený, že sú tam aj rozumné bytosti.

Aľoša Popov sa rozbehol ozlomkrky poslať Američanom správu, že veliteľ súhlasí s pristátím na Venuši.

Planéta, ktorá sa spočiatku ponášala na zrnko orecha, narástla do veľkosti taniera a teraz už zahaľovala celý predný iluminátor. Blížila sa, zahalená bielymi mračnami, v ktorých nebolo vidieť štrbinu. Cudzia, neznáma planéta.

Kozmická loď Rozum mala pristáť na nej podľa plánu, ktorý vypracovali ešte na Zemi. Pred prístrojovú dosku sa posadil skúsený letec Dobrov.

Bogatyriov sústredene pozeral na počítač, ktorý spresňoval dráhu ich letu. Počítač sa vonkoncom neponášal na amerického robota, pripomínal skôr písací stôl. Mal ešte lepšiu elektrónkovú pamäť ako John a bleskové robil prepočty, ktoré astronauti potrebovali.

Aľoša Popov udržiaval spojenie s raketoplánom Prosperity a rádiolokátorom skúmal povrch planéty.

— Hory, určite sú tam hory…! Priehlbiny… akiste to budú moria… Priestor, čo odráža rádiolúče, je asi pokrytý rastlinami…

Aľoša Popov s mimoriadnou obľubou počúval praskot vzdušných výbojov. Vzrušovala ho romantická nádej, že znezrady zachytí záhadné vysielanie, alebo znamenie tých, čo našli svojimi rádiolokátormi ich kozmické lode… Nie, nemôžu ich prijať nepriateľsky… Rozum bytosti predsa nerozdeľuje, ale zbližuje.

Škála zvukov v praskote vzdušných výbojov bola široká, no Aľoša nevedel v nej nájsť vytúžené pozdravy.

Kozmická loď Rozum prenikla do ružového mračna, ktoré letelo popri jeho oblokoch. Dobrov zapojil brzdiace zariadenie.

Allan Kern oznámil, že očakáva správy o úspešnom pristátí a údaje potrebné pre štart hydroplánu.

V kabíne bolo čoraz teplejšie.

V slúchadlách zovšadiaľ počuli praskot…

Červené pásy mračien za oblokom zmizli. Dolu bolo vidieť zasnežené polia, kopce ako z vaty, hory sťa z cukru. Zhora prenikalo — ako cez svetelný filter — obrovské červené slnko.

Čoskoro zistili, že nevidia planétu, ale len ďalšiu vrstvu mračien. Za oblokmi leteli prúdy bielych pásov. Dobrov pribrzdil. V kabíne sa citeľne ochladilo.

Iľja Jurievič študoval údaje analyzátorov. Zistil z nich, že prešli cez pásmo jedovatých čpavkových mračien. Venuša má v ovzduší veľa dusíka, kysličníka uhličitého, je ho tam oveľa viac ako na Zemi. Kyslíka je však málo… Čo ich čaká nižšie?

Hviezdolet sa vynoril z vrstvy bielych mračien. A vtom sa doň oprel hurikán. Tak ním zalomcoval, akoby dakto spustil odrazu bočné dýzy. Dobrov sa sotva udržal na nohách. Aľošu hodil náraz ku stene.

Bogatyriov uchopil páky pevne do rúk a nato pokrútil hlavou, lebo si pomyslel na Američanov, ktorí chcú preniknúť týmto ovzduším hydroplánom.

Aľoša sa držal oboma rukami rámu iluminátora a pozeral dolu. Videl ďalšiu vrstvu červených mračien… Červených a strieborných, pevne k sebe priliehajúcich, výrazne ohraničených… Veď to nie sú vôbec mračná! To je povrch planéty! Pevnina, červená pevnina… pôda pokrytá červenkastými rastlinami! Hej, Harry Wood, počuješ nás? Tie tvoje vytúžené rastliny sú červené! Práve tak si ich predstavoval tvoj učiteľ Gavril Tichov! A to strieborné — to sú moria… Voda je v nich strieborná. Aspoň tak vyzerá zhora…

Dobrov viedol hviezdolet k pobrežiu morskej zátoky, zo štítov na pobreží sa dymilo. Hľa, sopky…

Čierny dym vystupoval ako mračno a zahaľoval časť vrcholca. Len kde tu šľahal červenkastý plameň.

Dobrov letel smerom od slnka, po ktorom ostávala na obzore už len žiara. Hviezdolet vletel do súmraku…

Museli vybŕdnuť z mračna sopečného popola. Na okamih sa pod nimi mihol pažerák sopky, všimli si rieky lávy na úpätiach… Nato sa opäť ukázala striebristá voda a les, purpurovočervené kríky na pobreží.

Keďže Dobrov nepoznal silu prílivu, nechcel pristáť na morskom pobreží, ale začal hľadať iné vhodné miesto na pristátie.

Zjavilo sa čosi ako čistinka alebo močiar. Dobrov pozrel na výbežky skál a usúdil, že pôda tu bude pravdepodobne pevná. Zamieril s hviezdoletom dolu.

Dym z dýz zahalil obloky kabíny ako mračno. Hviezdolet sa zachvel, dotkol sa povrchu vysunutými podvozkami a prudko zastal.

Dym sa rozplynul. Traja astronauti pritisli mlčky tváre k oblokom.

Obklopovala ich neznáma príroda. Trávu naokolo nevideli. Pôda bola poprepletaná hadovitými koreňmi. Aľoša Popov pozeral na ne až ho oči boleli; očakával, že zbadá aspoň aký-taký pohyb.

Zotmilo sa a všetko vôkol sa rozsvietilo ako v rozprávke. Sú to azda svätojánske mušky? Prečo by však boli len v kroví?

O tom, aby vystúpili z hviezdoletu, nemohlo byť ani reči. Aľoša Petrovič zapojil vonkajšie mikrofóny, aby sa oboznámil so zvukmi nového sveta.

Zrazu zaplnila hviezdolet nezvyčajná symfónia. Vzdialený rachot, striedavo zanikajúci a znovu ožívajúci, celkom blízke zavýjanie a iný zvuk, nato pískanie a opäť ten istý zvuk… čosi ako zamávanie krídlami.

Dobrov chcel rozsvietiť reflektory, ale Iľja Jurievič ho zastavil.

Bolo počuť hučanie, rovnomerné a pravidelné… Je to stroj? Po hluku nasledovalo praskanie, čoraz silnejšie, napokon sa zmenilo na klopkanie a vzápätí dokonca na pískanie.

Melodické tóny sa ozývali znovu a znovu… žeby to bol spev? Nie, to nie je možné!

Dobrov rozsvietil reflektor. Oslepujúce svetlo vyčlenilo z tmy najbližšie kmene obrovitých prasličiek a bielu sieť lián. Nič sa nehýbalo…

Keď si Dobrov všimol záznamy automatov, zistil, že vonkajšia teplota poklesla zo šesťdesiattri stupňov na tridsaťdeväť. V ovzduší pri povrchu planéty zaznamenali citlivé prístroje kyslík. Je ho menej ako na Zemi, ale je. Možno tu dýchať asi tak, ako dýchajú horolezci vo veľkých výškach. Dá sa však pohybovať aj bez skafandrov? Nie sú tu smrtiace baktérie?

Bogatyriov rozkázal, aby sa všetci uložili spať, no tej prvej noci na Venuši veru nikto nespal…

Rozbesnené ovzdušie

Mary Stremová prijala rádiogram a prišlo jej zle. Bledá vstala spoza pultu a zamierila k dverám, kde Allan Kern a Harry Wood pripravovali hydroplán na štart.

Vo dverách stál železný John.

— John, prosím vás, zaujmite miesto v hydropláne, — obrátil sa Kern na robota. — A vy, Harry, takisto…

Mary pozerala, ako robot, Kern a za nimi Harry nastupujú do kabíny hydroplánu a zatvárajú za sebou dvere z plastickej látky.

Harry zakýval na rozlúčku. Dlážka raketoplánu sa rozdelila na dve polovice a hydroplán s posádkou odštartoval…

Mary si pritisla čelo k obloku. Ostala sama. Celkom sama…

Hydroplán letel cez červené mračná. Kern a Wood si nasadili kukly skafandrov.

O chvíľu sa hydroplán dostal z červeného oparu. Pod ním bolo vidieť červenkasté úpätie dymiacich velikánov, zahmlené údolia a hlboké priepasti.

Hydroplán sa dostal zasa do hmly. Tentoraz bielej. Harry pozrel na krídla hydroplánu, vyzerali, akoby ich pokrývala červenkastá vrstvička prachu.

— Krídla sa zahrievajú, — oznámil robot. — Treba ich urýchlene chladiť. Ak to neurobíme, môže to byť náš koniec…!

Kern urobil potrebné opatrenia. Napustil do krídiel tekuté hélium.

Hydroplán letel ako v horúcom mlieku. Brzdil ho iba odpor vzduchu, kabína sa nápadne zahrievala, hoci bola chladená tekutým héliom. Kern s Woodom mali oblečené skafandre, preto im nebolo horúco, a robot — ten bol voči teplu celkom odolný.

Harry zatúžil znovu vidieť červené mračná. Myslel, že čoskoro zbadá pod nimi pevninu s rastlinami.

Pevnina sa však nezjavovala. Odrazu sa zablýskalo. Znovu blesk — veľmi blízko. Hydroplánom to otriaslo. Od stáleho blýskania bolo v kabíne svetlo, takmer ako vo dne, hoci prechádzali čiernou hmlovinou.

Hydroplán klesal do bezodnej hĺbky.

— Dočerta! — zvolal Kern, keď vybral stroj zo vzdušnej diery. — Priveľmi som sa spoliehal na svoje schopnosti. John, zaujmite svoje miesto pri riadiacom pulte! Prepínam vás na autopilota!

Robot sa poslušne posadil na miesto letca.

Počasie sa rozbesnilo. Hydroplánom zmietali divé prúdy… Harry zbadal nad hlavou červené kruhy.

Rastlinstvo Venuše!

Robot vyrovnal hydroplán.

Besný uragán donášal množstvo sopečného popola… Harry sa pokúšal rozoznať skladbu lesného porastu, čo sa ťahal sťa pestrá stuha kúsok pod nimi. Čo to má však znamenať? Poniektoré stromy lietali…! Poletovali nad vrcholcami obrovských prasličiek ako neforemné vrtuľníky z cudzej planéty, prispôsobené preletom z miesta na miesto v podmienkach večných búrok.

Znezrady sa zjavila pod nimi čistinka a na je jej okraji čosi kovovolesklé. Akiste to je ruská kozmická loď Rozum…

Železný John hlásil:

— Rýchlosť vetra je stodvadsaťtri míľ za hodinu. Ak pristaneme, môže sa dačo poškodiť…

Hviezdolet pokračoval ďalej.

Búrka neprestávala. Niesla obrovské rastliny aj s koreňmi a mračná popola s pleskom. Hnala hydroplán k vrcholcom stromov a hrozilo, že ho roztriešti. Vtedy sa zjavili pod nimi vlny… Narážali s rachotom na pobrežie.

Harry si s hrôzou uvedomil, že robot sa asi rozhodol pristáť s hydroplánom na vode, ale to už preleteli ponad zátoku, nato aj ponad činnú sopku a napokon sa zjavili obrovské močiare. Len kde-tu bol uprostred kúsok pevnej zeme: ostrov či ostrovček.

Robot hlásil:

— Uragán ženie hydroplán k hladine. Vo vzduchu nemožno manévrovať…!

Harry sa nestačil spamätať, zacítil prudký otras, nato úder… Jedno krídlo sa o čosi zachytilo a odletelo. Hydroplán sa zaryl prednou časťou do močiara. Kern odsunul priehradné dvere na jeho hornej časti a zakričal:

— Rýchle von! Hydroplán sa potápa!

Vystúpili na ostrovček zeme pri okraji močiara. Robot vystúpil posledný. Vytiahli ho k sebe. Harry s hrôzou videl, ako sa hydroplán potápa v močiari. Už bolo vidieť z neho sotva kúsok…

O chvíľu zmizol celkom pod hladinou.

Zápas v močiari

Mary Stremová skúmala rádiolokátorom povrch planéty. Na obrazovke sa preháňali nejasné obrazy — známy tvar hydroplánu nevidela.

Rusi oznámili, že hydroplán mieril k morskej zátoke…

Medzitým mladý americký vedec a jeho nadriadený, vyčerpaní napätím z letu a pristavania, zaspali tvrdým spánkom na ostrove uprostred močarísk.

Prvý sa prebudil Allan Kern. Harry Wood sa prebral až po ňom.

— Neprišiel som na cudziu planétu len preto, aby som si zblízka pozrel obrovské prasličky, o ktorých sme vedeli už na Zemi, — povedal Harry a začal si skladať kuklu.

— Vari ste zošaleli? — zrúkol Kern, no vzápätí hodil rukou. — Konečne, aj tak na tom nezáleží…

Harry si zložil kuklu a… nezadusil sa.

V ušiach mu síce hučí, ale dýchať sa tu dá…

— Môžeme pozerať, ako vyzerá tento svet… Na Zem donesú o tom správu Rusi.

— Ako mám chápať vaše slová? — čudoval sa Harry.

— Rusi čoskoro odštartujú z Venuše na svojom hviezdolete, od našej Mary prevezmú pohonné hmoty a vrátia sa so senzačným materiálom na našu milú rodnú Zem.

— A čo bude s nami?

— Sme od nich vzdialení najmenej päťdesiat míľ. Rádiové spojenie nemôžeme s nimi nadviazať. Rusi nás nemôžu počuť…

— Nepôjdu nás azda hľadať?

— Možno by nás hľadali, keby boli v ich hviezdolete roboti, a nie živí ľudia. Myslíte, že ľudia riskujú vlastný život, aby nás zachránili?

— Čo budeme teda robiť?

— Vyberieme sa k ich hviezdoletu sami. Ak sú Rusi naši ozajstní priatelia, môžu urobiť iba toľko, že budú na nás čakať. Ostaňte s Johnom tu, kým preskúmam okolie…

V tomto nezvyčajnom svete nerástla vôbec nijaká tráva. Všetky rastliny boli vysoké ako strom. Bolo tu neuveriteľne veľa koreňov, navzájom sa prepletali, mizli v močiari a opäť z neho vytŕčali. Po nich sa dostal Kern bližšie k pevnine.

Slnko nebolo vidieť. Všetko sa strácalo v červenkastom opare. Harrymu tiekol po tvári pot. Bolo horúco a dusno. Nasadil si znovu kuklu. Dýchalo sa mu lepšie.

Rastliny majú červenú farbu, uvažoval Harry. Inak by tu nemohli rásť. Je tu veľmi teplo. Husté mračná udržiavajú vnútornú teplotu dosiaľ horúcej planéty. Je prirodzené, že rastliny sa pokúšajú vylučovať prebytočné teplo a odrážať infračervené a červené lúče. To je vlastne dôvod, prečo sú červené…

Allan Kern sa dostal na pevninu. Breh akoby znezrady ožil. Zovšadiaľ sem mierili húfy akýchsi živočíchov.

— Opatrne! Valí sa na vás akási háveď. Bojím sa o vás, — povedal Harry do vysielačky.

— Vari si len nemyslíte, že ujdem pred tunajšími všami? — zahundral Allan a vzápätí spresnil svoj postreh: — To nie sú vši, lež jašterice.

O chvíľu sa jašterice zahryzli Kernovi do topánok. Ďalšie mu liezli po nohách a chrbte. Američan ich prudkým pohybom striasol, ustúpil niekoľko krokov a ocitol sa v kaluži.

Zvieratká sa vody navidomoči báli. Sústredili sa na brehu a čakali.

— Musím počkať, možno ich to omrzí, — povedal Kern.

— Sotva, — zapochyboval Harry a sadol si pohodlne k robotovým nohám. — Spomínam si na čosi podobné na Zemi. Akési vojsko sa utáborilo kdesi v púšti. Stráže si prineskoro všimli, že sa na nich valí mračno myší… Jednu myš možno zašliapnuť topánkou, ale také množstvo…? Ľudia sa chránili štítmi, zabíjali myši šabľami, ale podaromnici — nové a nové hlodavce liezli po mŕtvych telách iných myší… Vojaci padali od únavy: z celej armády neostal napokon nikto živý.

— Mlčte! — zvolal Kern. — Prosím vás, John, prejdite sem na breh a zoznámte sa s týmito odpornými hlodavcami Venuše!

Robot zapadol zo dva razy po kolená do blata, ale čoskoro našiel správnu cestu a mal pod nohami pevnú pôdu.

Jašterice sa naňho hneď vrhli.

— Žiaľ, zbraň je proti nim bezmocná a s plameňometmi sme nerátali. Najvhodnejší by bol valec, čo sa používa pri výstavbe ciest, — povedal robot.

— Výborný nápad! Čo keby sme vnukli robotovi niečo také? — povedal Harry Kernovi.

A bol to naozaj dobrý nápad. Harry, ktorý bol na vedľajšom ostrovčeku, zdvihol nohu. Robot bol napojený naňho, a tak nečudo, že pohyb opakoval. Potom Harry celou silou dupol. Robot ho nasledoval.

Rozľahlo sa zúfalé pišťanie. Jašterice sa rozbehli na všetky strany a zanechali za sebou hromadu mŕtvych. Vzápätí však znovu zaútočili na Železného Johna, lebo si asi všimli jeho malú pohyblivosť. Robot zle šliapol a zvalil sa na zem. V okamihu sa naňho vrhla svorka pažravých víťazov — ich zuby sa zahrýzali do kovu.

Robot pohyboval bezmocne rukami. Pod jeho údermi síce jašterice hynuli, ale na ich miesto prichádzali ďalšie.

Napokon sa robot zviechal. Kern a Wood prebehli bez dychu nebezpečným pásmom a zastali až vo vzdialenom lese, aby si oddýchli. Robot sa náhlil za nimi a hlásil:

— Zničil som 9341 kusov…

— Veď ste hotový zázrak techniky! — zvolal od radosti Kern.

— Ech, to sú rastliny! — netajil radosť Harry a obzeral sa naokolo. — Len sa pozrite, tu všade poruke sa dá získať titul profesora i Nobelova cena…

— Škoda, že hviezdolet, ktorý potrebujeme na spiatočnú cestu, nie je takisto poruke, — zahundral sklamane Kern.

Smrtonosný zvuk

Veliteľ výpravy Bogatyriov dostal od Mary Stremovej z raketoplánu Prosperity už niekoľko stručných a naliehavých správ, že Američania sú nezvestní.

Zlomený obrovskými stratami, aké mala vesmírna výprava, chodil bez záujmu okolo hviezdoletu.

Bola to čudná krajina: slnko tu nikdy nevyzrelo spoza mračien… Ako veľa museli zaplatiť, aby sa o tom presvedčili na vlastné oči…

Palubný inžinier Dobrov pripravoval hviezdolet na štart. Bogatyriov nemal námietky. Úlohu, ktorú dostali na Zemi, splnili: odhalili záhadu večnej oblačnosti Venuše, zistili stupeň jej vývoja, preskúmali rádioaktivitu pôdy, výskyt vzácnych nerastov a existenciu rastlín pravekých pozemských foriem… Najdôležitejšie však bolo, že sa presvedčili, že na tejto planéte večných búrok možno pristáť. Ďalším prieskumom sa budú zaoberať iné, väčšie výpravy, prvý prieskum sa skončil.

Bola to pravda, ale Aľoša Popov sa s tým nechcel zmieriť. Stále ho čosi lákalo do záhadných porastov.

— Bohatierska príroda, Iľja Jurievič len sa pozrite na tie velikány, — jasal mladý vedec a podchvíľou stlačil spúšť fotoaparátu. — Necháme lesy bez povšimnutia nenazrieme do nich a nepozrieme sa, či v nich nežijú rozumné bytosti?

Bogatyriov už Aľošu ani nepočúval, ale robil všetko, aby sa od neho nevzdialil. Zrazu však upútal jeho pozornosť neznámy nerast, a keď sa potom obzrel, divže neomdlel: Aľoša stál pred ním bez kukly a dýchal vzduch cudzej planéty…! Bogatyriov zaťal päste, Aľoša odskočil a zasmial sa:

— Už sa stalo, Iľja Jurievič! Lekári na Zemi si očkovali mor, kým ja skúšam na sebe iba vzduch. Hlásim: je to mizerné, ale dýchať sa tu dá!

Bogatyriov chcel na Aľošu naliehať, aby si opäť nasadil kuklu, ale v slúchadlách sa ozval Dobrovov hlas:

— Rádiolokátor vypátral robota, — oznamoval pokojne. — Práve to oznámila Mary z raketoplánu Prosperity.

— To znamená, že žijú! — zvolal Aľoša.

Veliteľ zľahka odsunul od seba vzrušeného kolegu.

— Rozprávaj, vrav, čo ešte vieš! — naliehal na Dobrova.

— Sú od nás asi sedemdesiat kilometrov vzdušnou čiarou, — oznamoval inžinier, — smerom k morskej zátoke a k úpätiu sopky. Robot nestojí, ale ide k nám…

— Nedostanú sa k nám, — zamiešal sa do rozhovoru Aľoša Petrovič. — V ceste majú zátoku… bránia im stále búrky… neprejdú tadiaľ…

— Má pravdu, — súhlasil Bogatyriov. — Bez cudzej pomoci sa sem nedostanú. Žiaľ, pohonných látok máme málo, nemôžeme im ísť naproti hviezdoletom. Budeme musieť použiť obojživelný čln.

Dobrov mal čln už pripravený, lebo ho chcel nechať na Venuši, aby mal hviezdolet čím nižšiu hmotnosť. Bol to zaujímavý dopravný prostriedok: letel nad zemou alebo nad vodou na vzduchom naplnenej poduške, ktorú dopĺňali mocné čerpadlá. Bolo celkom jedno, či sa pohybuje po pevnej pôde, alebo po vode, po hladkom, alebo drsnom povrchu.

Dobrov zaujal miesto vodiča, ktoré bolo vzadu. Aľoša Popov a Bogatyriov sa posadili dopredu, vyzbrojili sa reaktívnymi puškami a pílami, ktorými si chceli kliesniť cestu cez popínavé rastliny.

Pod zrastenými korunami stromov vládlo prítmie. Dobrov musel rozsvietiť svetlá.

— To je čudné, — poznamenal Dobrov, — pred chvíľou sme predsa počuli akýsi výkrik…

— Myslím, že sa to dá vysvetliť, — povedal Aľoša Petrovič. — Živočíchy sa prispôsobili tunajším podmienkam, najmä vždy búrlivej atmosfére. Preto je možné, že tu lietajú aj najväčšie živočíchy. Musíme ich však hľadať na vrcholcoch stromov, kde je potrava i svetlo.

Pospletané rastliny im sťažovali cestu. Keď sa les skončil a zbadali pred sebou veľký močiar, všetci si vydýchli.

Na obzore sa črtali kužeľovité kopce, pokryté bielymi čiapkami večného snehu. Ponášali sa na sopky, štíty mali v mračnách.

Odrazu sa ozval vzadu v kroví, ktorým prešli, taký prenikavý zvuk, že im naskočila husia koža. Čln sa naklonil nabok a zastal akoby zlyhala vzduchová poduška.

Bogatyriov pozrel na Dobrova, ktorý práve padol s hlavou sklonenou nabok. Aľoša pustil z rúk pušku a zvalil sa na dno člna. Ani jeden z nich nemal nasadenú kuklu.

Zvuk silnel, ohrozoval nervy. Bogatyriov cítil, ako mu ochrnujú ruky, a len s nadľudským sústredením vôle prekonal nával slabosti a pozrel na oblohu.

Nie, to nemohol byť prelud… Vo vzduchu letel naozaj drak, práve taký, ako kreslia čínski maliari: mal telo hada a krídla s blanami…

Bogatyriov uchopil pušku. Nestihol však vystreliť. Drak padol ako kameň do močiara.

Od lesa sa k drakovi blížil strašný netvor, podobný obrovskému jašterovi s rohovinovým hrebeňom a s výstražné otvorenou papuľou. Netvor zrejme nevedel lietať, no mal schopnosť zrážať lietajúcich tvorov smrtiacim zvukom.

Netvor urobil posledný skok a vrhol sa na draka, ktorý bol oveľa väčší. Bogatyriov vpálil doň štyri rany, ale ani reaktívna zbraň mu zrejme neublížila. Vari mal kožu pevnejšiu, ako je oceľový pancier?

Len čo zbadal netvor čln, zamieril k nemu. Nad močiarom sa znovu rozľahol prenikavý zvuk. Aľoša Popov a Dobrov, ktorí sa medzitým prebrali, klesli opäť omráčení. Bogatyriov, ktorého i napriek tomu, že mal kuklu, ohlušil hrozný zvuk, sa pokúsil ešte raz vystreliť, ale podaromnici.

Treba mu streliť do oka, spomenul si Bogatyriov na rozprávky o drakoch a myšlienka sa čoskoro zmenila na čin.

Jašter mal dve úzke, žlté štrbiny oči. Bogatyriov vyčkal, kým sa pripraví na posledný skok a vtedy vystrelil.

Rozľahol sa zúfalý rev: jašter klesol do blata. Bogatyriov stačil vziať kameru a urobiť zopár snímok.

V diaľke nad lesom poletovali s roztiahnutými krídlami neznáme tvory.

Víchrica silnela. Zranený jašter precitol, pohol krídlami a odplazil sa od mŕtveho nepriateľa. Potom nastavil krídlo prudkému vetru, nadskočil a vzniesol sa.

Aľoša sa už preberal z omráčenia.

— Čo je to?

— Teraz už nič, — povedal zamyslene Bogatyriov, — ale zvuk, čo sme počuli, usmrcuje. Teraz si natiahnite kukly… Opatrnosti nie je nikdy dosť…

Vesmírna horúčka

Keď sa prihnala búrka a okolo Američanov začali rachotiť hromy, robot oznámil:

— Som v nebezpečenstve. Potrebujem prístrešie.

— Správne, — súhlasil Kern. — Škoda, že na tejto planéte doposiaľ nezačali s výstavbou skladov alebo garáží…

Američania mali šťastie, lebo našli jaskyňu, uchýlili sa do nej pred strašnou búrkou.

— Nemali sme si skladať kukly, — poznamenal Kern.

— Nevyplatí sa ich dávať opäť na hlavu, aspoň nám uschnú vlasy, — usmial sa Harry. — Budeme sa celkom ponášať na obyvateľov Venuše…

— Obávam sa, že tu zaviazneme do konca života.

— Neveríte, že sa dostaneme k Rusom?

Kern sa šibalsky usmial:

— Železný John vyrátal, aké máme vyhliadky…

— Jeho výpočty sú správne iba vtedy, ak nám nejdú Rusi na pomoc, — povedal zamyslene Harry.

Kern sa rozosmial:

— Nezosmiešňujte sa, Wood! Železný John nám prezradí, či by tak mohli konať astronauti…

— Áno, ale beriete do úvahy, že tí astronauti sú Rusi a akiste aj komunisti? — spýtal sa Harry. — Rusi boli vždy a komukoľvek ochotní pomôcť. Spomeňte si napríklad na belgické lietadlo, čo havarovalo v Antarktíde…

Búrka prestala.

— John, prosím vás, — povedal Kern robotovi, — ostaňte zatiaľ v jaskyni. Vonku je pre vás privlhko. My s Harrym sa pozrieme, či môžeme vyraziť na cestu…

Američania zrejme nechceli riskovať a vzdialiť sa od jaskyne. Pôda bola rozmočená a hmla nedovoľovala vidieť ďalej ako po najbližšie stromy.

— Voda sa vyparuje a mne je zima, — začal sa Harry triasť a zuby mu drkotali.

Kern potľapkal Wooda po pleci.

Keď sa vrátili do jaskyne, aj Kernovi tvár zbledla a zuby mu takisto začali drkotať. Harry sa len len dovliekol, musel sa pridržiavať kamennej steny. Vpadnuté oči Allana Kerna sa leskli neprirodzeným svetlom. Potom začal Kern i Wood hovoriť nesúvisle a nezrozumiteľne a elektronický mozog robota prestal reagovať. Jedovaté výpary Venuše vykonali svoje. Američania sa ich riadne nadýchali a dostali vesmírnu horúčku…

V rovnakom stave bol aj Aľoša Popov. Bogatyriov a Dobrov ho uložili na dno člna, ale blúzniť neprestával.

— Vysoká horúčka, — povedal Bogatyriov. — Nadýchal sa jedovatých výparov. Musíme mu dať chinocelínovú injekciu.

— Iľja, — zakričal Dobrov od vysielačky, kde vystriedal chorého Aľošu, — dostali sme zlé správy z Prosperity. Robot John zmizol. Američania akiste zahynuli, stratili spojenie s nimi.

— Robot zmizol? — zamračil sa Bogatyriov.

— Počkaj, Iľja… pokúsim sa ich ešte nájsť v éteri, veď sme sa k nim kus priblížili.

Bogatyriov vyhľadal injekčnú striekačku a liek.

Dobrov pokyvoval hlavou. Z éteru doliehalo beznádejné praskanie atmosferických porúch. Občas sa mu zdalo, že počuje nejaký hlas, ale nemal istotu. Odrazu zachytil zvuk, čudný, neľudský. Sadol si pohodlnejšie a načúval.

— Robot! — zvolal Iľja. — Počujem robota! Tára akési nezmysly…

— To je zle, veľmi zle, — odpovedal Bogatyriov a dal Aľošovi injekciu. — Zrejme ho ľudia neusmerňujú…

— Pokúsim sa nadviazať s ním spojenie, — povedal Roman Vasilievič. — Hej, Železný John, počuješ ma?

Robot prijal správu, ale na otázku neodpovedal. Akiste preto, že po prvom zvolaní Dobrov naň vykríkol: — Haló, železný panák, odpovedz! Prepínam!

Robot mlčal.

— Počuj, Roman, — navrhol Bogatyriov, — skús to trochu zdvorilejšie.

— Dobre. Haló, vážený John, počujete ma? Odpovedzte, prosím.

— Mám poruchu, — povedal John.

— Kde sú Američania Kern a Wood?

— Pod kamennou klenbou.

— Sú v nejakej jaskyni, — zvolal Dobrov celkom bez seba od radosti. — Teda preto nemohla nájsť Mary robota lokátorom.

— Majú kukly? — pokračoval Dobrov.

— Nie.

— Horúčka, Iľja! Blúznia ako náš Aľoša.

— To je chyba, — zamračil sa Bogatyriov. — Bude robot schopný dať im injekciu? Dovoľ, spojím sa s ním.

— Počujte, John, priateľko, — hovoril Bogatyriov, — vaši priatelia majú horúčku.

— Horúčka, zimnica, malária, chrípka, — akoby zarecitoval robot.

— Potrebujú chinocelínovú injekciu, — pokračoval Bogatyriov.

— Injekcia, striekačka, vydezinfikovať kožu…

— Správne, správne, John! Ste chlapík! Prosím vás, vyberte z lekárničky chinocelín…

Zdalo sa, že robot ožil. Usmerňoval ho opäť človek. Teraz robil znovu všetko presne, pohyby elektromagnetických svalov boli spoľahlivé. Našiel a otvoril lekárničku, ktorú nosil na chrbte, a podľa čísla našiel chinocelín a striekačku. Potom sa naklonil nad Allana Kerna, očistil mu kožu na krku — na jedinom nezahalenom mieste — a šikovným pohybom mu dal injekciu. Potom podišiel k Harrymu Woodovi, tomu pichol injekciu do podpätku jeho topánky.

Chinocelín účinkoval okamžite: Allan Kern prišiel k vedomiu a odrazu odhadol situáciu…

— Horúčka… výpary… chinocelín. John určil chorobu a liečil.

— To som vôbec neočakával…

Pre istotu vzal Allan robotovi z rúk striekačku a Woodovi dal injekciu sám tak, ako ho to naučili v kozmonautickej škole. Potom nasadil sebe i Allanovi kuklu, znovu sa zvalil na kamene a zaspal.

Zdravým, posilňujúcim spánkom.

V tej chvíli spal aj Aľoša Popov…

Trinásť ballov

Obojživelný čln uháňal po pokojnej riečke, ktorá sa postupne rozširovala… Les naokolo sa stratil a pred očami astronautov sa zjavilo čarovne zafarbené rozbúrené more. Jeho obrovské vlny sa rozbíjali o pobrežné skaly.

Dobrov zamieril s člnom k pobrežiu, stroj vyskočil ľahko na kamene a motory stíchli. Všetci traja vystúpili mlčky na skalu.

Iľja Jurievič si priložil k očiam ďalekohľad. Kukly si zložili a dýchali čerstvý vzduch, ktorý sa výrazne líšil od vzduchu v oblasti močiarov.

— Koľko ballov má búrka, Iľja Jurievič? — spýtal sa Aľoša Popov.

— Približne jedenásť.

— Podľa dvadsaťballovej zemskej stupnice, — usmial sa Dobrov. — Toto more nepreplávame…

— Zátoku je však možné obísť po pevnine, — povedal rozhodne Aľoša.

Dobrov pozrel úkosom naňho:

— Obavám sa, že to nie je zátoka, ale prieliv. Pred pristátím nášho člna som ho sfotografoval, — a podal Bogatyriovovi fotografiu.

— Už som ju videl, — povedal Bogatyriov. — Ďalej sa prieliv postupne rozširuje a končí sa v mori.

— Áno, — súhlasil Dobrov. — Očakával som búrku, ale takú prudkú nie. Chápem, Iľja… treba pomôcť priateľom, no pravde sa takisto treba pozrieť do očí…

— Navrhuješ, aby sme sa vrátili? — zamračil sa Bogatyriov.

— Ozval sa otec opatrnosti a starý otec odvahy, — povedal uštipačne Aľoša Petrovič Popov.

— Čo navrhujete vy? — spýtal sa ho znezrady Dobrov.

— Čo navrhujem? Nenavrhujem, ale prosím, aby ste mi dovolili samému preplávať prieliv a vrátiť sa s Američanmi. Ak sa o dva dni nestretneme, vráťte sa peši k obojživelnému člnu a odštartujte bez nás.

Bogatyriov odložil ďalekohľad a obrátil sa k Dobrovovi:

— Obávaš sa, že zahynieme?

— Som o tom hlboko presvedčený, — odpovedal Dobrov.

— Ľudia v staroveku preplávali Tichý oceán na pltiach a my máme dokonalý obojživelný čln… — zamiešal sa do rozhovoru Aľoša Petrovič Popov.

— Tak teda vyrazíme, — povedal Iľja Jurievič.

Bogatyriov sa posadil dopredu, Dobrov dozadu ku kormidlu, Aľoša sedel v strede.

Dobrov uviedol do činnosti čerpadlá vzduchu. Čln zvíril piesok medzi kamením a vrhol sa v ústrety obrovským vlnám. Hneď prvá z nich zaliala astronautov a vyhodila čln na svoj chrbát. Hnali sa závratnou rýchlosťou. Dobrov viedol čln perfektne. Breh s čiernymi skalami, na ktoré mohli naraziť, sa rýchle strácal. Vlny však boli čoraz hroznejšie a vietor čoraz silnejší.

— Trinásť ballov, chlapci, trinásť! — veselo zvolal Iľja Jurievič. — Na Zemi je najviac dvanásť ballov…

Búrka silnela. Čln poletoval ako bezmocná škrupinka na chrbtoch vĺn, astronauti sa museli držať zo všetkých síl jeho okraja, aby nevyleteli.

— Azda predsa len preplávame, — povedal Dobrov.

Aľoša Petrovič bol hneď od začiatku presvedčený, že cez prieliv sa dostanú a prídu na druhý breh, kde stihlo Američanov nešťastie. Všemožne sa usiloval zazrieť druhý breh, ale namiesto neho zbadal na oblohe čudné, rýchle letiace mračno. Vlastným očiam neveril…

— Iľja Jurievič, čo to letí pred nami? Bogatyriov priložil k otvorom na kukle dlaň a potom siahol rýchle po vankúši.

— Je to zlé, chlapci…

Na oblohe letel akýsi netvor. Oblúkovite prehnutými krídlami s dlhými pazúrmi na koncoch by zakryl veľkú loď. Bielym bruchom sa len len nedotýkal spenených vĺn. Do roztvoreného zubatého otvoru, by vošiel celý čln. Iba na Venuši, v hustom ovzduší a v stálych uragánoch, mohol lietať taký obrovský jašter …

Bogatyriov vzal pušku. Jašter letel priamo nad čln. Vpálil mu do brucha dávku reaktívnych nábojov. V tej chvíli strelil i Aľoša a zasiahol odporného dravca do otvorených úst. Jašter zrúkol od bolesti a prudko vyletel hore. Nato sa spustil dolu a otvoril svoju strašnú papuľu priamo ľudom nad hlavami.

Dobrov nechal kormidlo a zvalil sa na dno člna. Prv ako stihol netvor dosiahnuť čln a zničiť ho ako slabú plechovicu, zmizol čln pod vodou…

Rozzúrený dravec lietal nad miestom, kde mu zmizla korisť. Potom sa sťažka vzniesol do výšky a odletel.

Divý vietor hnal vlny k neďalekému pobrežiu, kde sa trieštili o skaly. Nikde nebolo ani stopy po malom člne, po troch odvážlivcoch, ktorí sa dali do nerovného zápasu s rozbesneným živlom…

Sama vo vesmíre

Mary Stremová prežívala ťažké chvíle. Očakávala, že sa Rusi po jej správe o zmiznutí dvoch priateľov vrátia ku svojmu hviezdoletu. Veď už nemali koho zachraňovať…

Magnetické búrky znemožňovali, aby nadviazala spojenie s ich člnom. Nevedela, čo robiť, nuž hľadala, kým zachytila rádiolokátorom čln na šírom mori.

S rozochveným srdcom sledovala na obrazovke vzrušujúcu drámu ale spojenie sa jej nedarilo nadviazať. O chvíľu vyslal inžinier Dobrov zopár krátkych viet ktoré zaznamenali prístroje na pásku:

— Búrka trinásť ballov… Vidíme druhý breh… Na náš čln útočí obrovský netvor… Oznámte na Zem, že…

Zvyšok dopovedala obrazovka lokátora. Čln zmizol niekoľko míľ od pobrežia, na miestach, kde sa stratili aj Američania.

Mary sa zmocnilo zúfalstvo. Ostala z celej výpravy sama. Ešte raz prebehla lokátorom nad miestom tragédie, ešte raz sa presvedčila že na obrazovke sa nezjavilo nič, čo by sa pohybovalo…

Mary si roky navrávala, že nevie, čo je strach. Rozhodla sa opustiť obežnú dráhu, po ktorej sa pohyboval raketoplán Prosperity ako dočasná umelá obežnica Venuše… Zhorí v hustom ovzduší a ako meteor dopadne na miesto, kde zomrel Harry a zmizli Rusi…

Ešte predtým však nadviaže spojenie so Zemou.

Mary už dávno nehovorila so štábom kozmickej výpravy. Na páske bolo zaznamenaných čoraz viac znepokojených výziev, ale ona im nevenovala pozornosť. Teraz sa rozborila, že podá obšírnejšie hlásenie. Je to jej povinnosť. Posledná povinnosť, kým sa zmení na meteor…

Začala manipulovať s prístrojmi. Začula Zem, ale nebol to hlas plukovníka zo štíhli kozmickej výpravy, lež známa, prekrásna pieseň. Vysielala ju vysielačka štábu. Ktosi ju venoval práve jej, akoby tušil jej zúfalstvo.

Potom vysielačka štábu volala Mary Stremovú. Mary odpovedala. Počuli ju. A tak sa dozvedela, že celá Zem smúti nad tragickou smrťou jej priateľov na Venuši.

Americký štáb vydal rozkaz: Prosperity opustí oblasť Venuše, Mary Stremová, jediný živý účastník výpravy, sa vráti do USA, kde ju privítajú ako národnú hrdinku…

Mary sa prechádzala po kabíne raketoplánu. Potom napísala hlásenie pre štáb. Ďakuje za pocty, ale chce, aby ju stihol osud ostatných členov výpravy. Prosí všetkých, aby jej odpustili.

Mary správu hneď neodoslala. Chcela, aby ju namiesto nej vyslali prístroje, len čo zmizne s raketoplánom v červených mračnách. Už uchopila páky, no ešte — zaváhala.

Prečo vôbec nadviazala spojenie so Zemou? Nemala počuť prekrásnu pieseň… Učarovala jej…

Mary Stremovej sa začala zmocňovať vzrušujúca predstava letu na Zem. Vari nedokáže podniknúť tú cestu sama?

Zaumienila si, že to musí dokázať! Áno, musí to dokázať!

Ešte chvíľka a raketoplán Prosperity zmizne v čiernych hĺbkach vesmíru.

Vidina

Traja astronauti s obojživelným člnom sa potopili na dno mora, obleky z poddajnej plastickej látky a dýchacie prístroje im výborne poslúžili ako potápačské skafandre.

Znezrady sa stratili jeden druhému z dohľadu. Aľošovi Petrovičovi prišlo akosi úzko. Keď sa napokon dostal na mäkký íl, poobzeral sa naokolo.

Z pravej strany preťal čiernu vodu jasný, strieborný prúd svetla. Vtom sa rozpŕchli na všetky strany ryby nevšedného tvaru s pílovitými chrbtami… Miesto nich sa zjavil pokojný a usmiaty Iľja Jurievič.

Aľoša Petrovič sa vrhol k Bogatyriovovi a mocne ho objal. Iľja Jurievič chytil Aľošu za ruku a viedol ho k reflektoru. Rozsvietil ho na obojživelnom člne Dobrov, ktorý stihol v ostatnej chvíli čln ponoriť pod vodu a zísť s celou posádkou na dno.

Iľja Jurievič sa dotkol anténou na kukle kovového okraja člna a ostatným naznačil, aby ho nasledovali. Tak sa mohli znovu dohovoriť.

— No, priatelia, — začal Iľja Jurievič, — pod vodou sa nám ťažko pôjde, ale predsa pokročíme… Len aby ste nezablúdili…

— Kompas funguje, — povedal Dobrov, keď zapínal čerpadlá, ktoré napĺňali vzdušné podušky. Nabrali do seba vzduch a zdvihli čln z dna. Nato sa vydala celá výprava na cestu. Reflektor osvetľoval čudné dno. Modré, žlté a pozlátené kamene menili vo svetle rýchle farbu, spočiatku boli jasnočervené, potom hnedé ako íl… Ukázalo sa, že to nie sú kamene, ale ulity mäkkýšov a panciere krabov. Ryby sa svetlu vyhýbali.

Dobrov našiel medzi skalami, ktoré sa tiahli po oboch stranách a mizli v tme, priechod. Aľošovi začalo prudko búšiť srdce.

Pred rokmi bol Aľoša Petrovič Popov v Taliansku a navštívil Pompeje. Ako očarený prezeral trosky dávneho mesta, ktoré bolo vyše tisíc rokov pod vrstvou popola, vychrleného zo sopky Vezuv.

Och, keby tak teraz zbadal aspoň jeden stĺp… Nijaký stĺp síce nezbadal, ale živo si predstavoval, že to, čo sa ponáša na skaly, by mohli byť podmorské stavby, vybudované rozumnými bytosťami. Bobry si predsa takisto budujú priehrady a včely nezaostávajú usilovnosťou za človekom…

Aľoša Petrovič Popov sa dotkol Bogatyriovovho pleca. Ten sa prudko obrátil. Aľoša ukázal na skaly, nato na seba a urobil rukami prosebný posunok.

Bogatyriov pozrel na vodotesné náramkové hodinky a odmietavo kývol hlavou. Aľoša zdvihol prst. Vraj len na minútu, chce sa pozrieť za jednu zo skál… Veď je to skvelá príležitosť.

Iľja Jurievič sa zamračil. Čím naznačil, že teda počká, ale len chvíľku.

Aľoša sa priblížil ku skalám. Po pozornej prehliadke zistil, že sa nepodobajú na budovy v Pompejách. Keby sa mu podarilo nájsť aspoň jeden vchod do niektorej z nich …

Myslel na vchod do skaly, lebo sa neodvážil myslieť na vchod do domu, ba ani slovo „vchod“ vysloviť.

Niektoré skaly boli vyššie, iné nižšie. Pravidelnosť ich tvarov ho však ohromovala.

Chcel si dôkladnejšie prezrieť aspoň jednu z nich.

Aľoša si vybral najbližšiu, Obišiel jej dolnú časť, ale vchod nenašiel. Spomenul si na svoju vlastnú teóriu, že život na Venuši je prispôsobený podmienkam jej búrlivého ovzdušia. V duchu si navrával, že to, čo ich obklopuje, nebudú sídla podmorských netvorov. Nie! Je to staré, dávno zatopené mesto. Ak môžu na Venuši lietať jaštery, mohli lietať aj mysliaci budovatelia mesta. Vchod do stavieb treba hľadať hore, a nie dole…

Aľoša Petrovič Popov vyhodil z plecniaka kameň, ktorý mal ako závažie, a vyplával hore na skalu. Reflektor výstražné zažmurkal, Dobrov ho zrejme varoval…

Aľoša Petrovič postupne ohmatával povrch skaly a napokon našiel, čo hľadal. Možno, že to bola len priehlbina, ale jeho fantázia z nej stvorila vchod do budov mysliacich a lietajúcich bytostí…

Bogatyriov a Dobrov videli, ako Aľoša Petrovič zmizol v útrobách skaly. Mlčky čakali minútu, dve, päť…

Bogatyriov sa dotkol antény člna. Dobrov ho nasledoval.

— Iľja, privediem ho. Zaslúžil by si zopár poza uši! — počul Bogatyriov nasrdený Dobrovov hlas.

— Choď! Rýchle sa vráťte, — rozkázal rázne Bogatyriov, — posvietim vám.

Dobrov vyplával na skalu a nazrel do otvoru, v ktorom zmizol Aľoša Petrovič Popov. Bola v ňom tma. Zasvietil si ručným svietidlom a zbadal čudnú studňu. V hĺbke spozoroval akýsi pohyb. So svietidlom v jednej a s nožom v druhej ruke sa spustil dolu. Zastal na čomsi mäkkom vedľa Aľošu a zdrapil ho za ruku. Aloša Petrovič Popov si však nevšímal, čo robí Dobrov, ale ťahal ho k otvoru, ktorý práve dolu odhalil. Vzal do rúk prvý blatom obalený kameň, čo sa mu naďabil, vsunul si ho do plecniaka a štvornožky vyliezol von. Uľahčene si vydýchol, keď zbadal zelený prúd svetla z reflektora a dotkol sa anténou člna, čím naznačil, aby ho Bogatyriov vypočul. Ten sa však len podráždene pozrel a obrátil sa Aľošovi chrbtom…

Záhadná soška

Búrka sa utíšila. Vlny síce ešte narážali o pobrežie, ale traja astronauti s obojživelným člnom mohli vystúpiť bez rizika z vody na piesočnatý breh.

Namiesto močarísk, porastených prasličkami, sa rozprestieral pred nimi žltý piesok a neďaleko za nim koberec červených kvetov. V úzadí fajčila sopka a na jej úpätí bolo vidieť potoky vychladnutej lávy.

— Predbežne nemá význam pokračovať na ceste, — rozhodol Bogatyriov. — Najprv musíme zistiť, kde sú Američania.

— Nemôžeme s nimi nadviazať rádiové spojenie, — povedal Dobrov, — lebo magnetická búrka ešte trvá…

— V tom prípade bude správne, ak si rozložíme oheň, — navrhol Aľoša.

Bogatyriov súhlasil. Naznášali korene, ktoré vyvrhlo na breh more a rozložili oheň.

— Prvý oheň na tejto planéte, — poznamenal Iľja Jurievič.

Aľoša Petrovič Popov sa zamyslel. Naozaj prvý? Sadol si neďaleko ohňa na piesok a vytiahol nôž a kameň, ktorý našiel v otvore skaly. Zaujatý myšlienkami, začal odstraňovať z neho nalepené blato. Kameň bol mäkký a nôž doň vnikal ako do mydla. Aľoša sa s ním pohrával. Bol natoľko zamyslený, že ani nespozoroval, ako sa kameň mení. Keď si to všimol, stŕpol.

Už nedržal v rukách neforemný kameň, ale záhadnú sošku s dievčenskou tvárou.

Aľoša neveril vlastným očiam a od prekvapenia vykríkol. Bogatyriov a Dobrov pribehli k nemu.

— Pozrite! — zvolal Aľoša a podával im sošku. — Nehovorí to presvedčivo o tom, že na Venuši sú rozumná bytosti? Viete, kde som to našiel?

Dobrov vzal sošku a začal si starostlivo prezerať jej povrch, na ktorom boli stopy Aľošovho noža.

— Že sa nehanbíte, súdruh Popov, — podával figúrku Aľošovi. — A chcete, aby sme vás pokladali za vedca? Vyrezali ste nožom z mäkkého kameňa primitívnu sošku a chcete nám nahovoriť že ste ju našli?!

Aľoša položil sošku na zem, Bogatyriov ju vzal a pozrel skúmavo na mladého vedca.

— Čo vám dovoľuje hovoriť takým tónom, Roman Vasilievič, — bránil sa Aľoša. — Veď nie som sochár…

Takmer násilím vytrhol Bogatyriovovi z rúk kamennú figúrku a odbehol s ňou na lúku posiatu červenými kvetmi. Znovu a znovu pozeral do záhadnej tváre malej sošky…

Ohnivá rieka

Po rozbahnenom lese kráčali tri postavy…

Kern a Wood sa ešte zotavovali z choroby. Vesmírna horúčka ich celkom vyčerpala. Najťažšie sa kráčalo železnému Johnovi.

Zrazu sa zotmilo.

— Nad nami je mračno popola, — povedal Wood.

— Sopka? Ešte tá by nám chýbala…

Rozľahlo sa hrozné zaburácanie. Hlasy odrazu zmĺkli, kmene stromov sa rozkolísali.

— Rýchle von z lesa! — zvolal Kern. — Čoskoro začnú padať stromy!

Ľudia a robot utekali lesom, ktorý sa končil pri strmom úpätí sopky. Dolu ním sa valila ohnivá rieka…

— Sem! — zakričal Kern a ukázal na kamenistú vyvýšeninu.

Ľudia a robot sa postavili na kamene. Láva ich obklopovala zo všetkých strán. Horúci prúd už zasiahol stromy na pokraji lesa. Vzbĺkol lesný požiar, ktorý prudký vietor rýchle šíril. Pôda pod nohami dunela, horiaci les praskal.

Robot prehovoril:

— Počuteľnosť je čoraz lepšia…

— Zbláznim sa! — zvolal Kern. — Robot má halucinácie!

— Stroj ich nemôže mať! To je vylúčené, akiste to budú Rusi…!

— Rusi? — neveril vlastným ušiam Wood.

— Počujete? Robot nadviazal s nimi spojenie. Má citlivejšie prístroje ako my…

— Mieria k nám, počujete? Pýtajú sa, kde sme, idú nám na pomoc!

— Nikdy som si nemyslel, že by dačo také dokázali. Mnohému som sa na tejto planéte naučil, Harry… Škoda, že to nebudem môcť v živote využiť…

— Ani robot s tým pôvodne nerátal, ale oni nám akiste pomôžu, zachránia nás…

— Vy ste ako dieťa, — povedal takmer nežne Kern. — Aký by to musel byť stroj, čo by prešiel ohňom? Môžeme sa spoliehať len na seba… Môže vás zachrániť len jediný stroj na svete.

— Myslíte?

— Haló, Železný John, vezmite pána Wooda na chrbát a preneste ho cez ohnivú rieku!

Robot si posadil Harryho na chrbát a odhodlane vykročil do rozpálenej lávy, ktorá mu siahala po členky a zahaľovala ho dymom. Harry sa nezadusil, lebo ho chránila kukla.

O malú chvíľu Železný John zastal:

— Horúca láva stúpa rýchlosťou tri centimetre za minútu. Kým sa budem môcť vrátiť po pána Kerna, bude mu siahať až po kolená, a to mu môže ublížiť…

— Treba sa poň vrátiť čo najrýchlejšie, alebo sa pokúste odniesť nás oboch súčasne. — žiadal Harry.

Nad ohnivou riekou lávy v hustom tmavom dyme sa ponášal robot na rytiera v brnení s mladým mužom na chrbte. Železný John sa obrátil a kráčal späť.

Potom si robot vyložil na každé plece jedného Američana a opäť vkročil do tečúcej lávy. Krájal pomaly. Hladina lávy stúpala — už siahala robotovi po kolená. Ešte kúsok a vážne ohrozí jeho kovové kĺby…

John zastal.

— Čo sa stalo, John, prosím vás? — spýtal sa Kern.

Robot prehovoril neobvykle chladno a rozhodne:

— Som nútený zbaviť sa nákladu, páni!

Kern a Wood sa kŕčovite držali hlavy Železného Johna a súčasne jeden druhého. Železné ruky stroja sa usilovali dostať ich dolu, elektromagnetické svaly zápasili so zúfalým úsilím ľudí…

V ohni, dyme a v jedovatých výparoch sa rozpútal nerovný zápas ľudí a stroja.

Kern zastonal. Láva sa mu penila pri nohách. Hustý dym zahaľoval dramatický zápas, aký sa akiste ešte nikde a nikdy neodohral.

Stretnutie

Obojživelný čln kľučkoval medzi papraďami. Automatické riadenie bolo prepojené na robota a obratne viedlo stroj pomedzi popínavé rastliny.

— Iľja Jurievič, — zvolal od vysielačky Aľoša Petrovič Popov, — robot ich chce zhodiť do horúcej lávy!

— Prekliaty robot! Chce sa zachrániť na ich účet? — povedal ustarane Dobrov.

Obojživelný čln sa ocitol na pokraji lávy. Stromy naokolo blčali. Láva však chladia len čo sa dostala do styku s rozbahnenou pôdou lesa.

— Stáť! — zakričal Dobrov. — Sme schopní postupovať vpred po zemi, po vode, nad vodou i pod vodou, ale po ohni to nepôjde…

— Všetci dolu! — zavelil Bogatyriov.

Neďaleko odtiaľ stál zahalený dymom Železný John. A na jeho pleciach dvaja muži, ktorí sa kŕčovite držali jeho kovovej hlavy.

— Priatelia, Allan a Harry, ste živí? — zvolal Iľja Jurievič.

V praskote atmosferických porúch sa ozval hlas Allana Kerna:

— Haló, veliteľ! Láva siaha Železnému Johnovi takmer po pás a zrejme zničila celkom jeho mechanizmus. Škoda stroja…

— Ľutujte dačo iné, Allan. Dobre sa držte, idem vám na pomoc…

— Neopovážte sa, veliteľ! Nijaký stroj okrem robota neprejde ohňom.

Obojživelný čln s Bogatyriovom pri kormidle sa zjavil nad ohnivou riekou: mohutné čerpadlá hnali dolu prúdy vzduchu, vzdušné vankúše oddeľovali čln od lávy a spoľahlivo ho chladili: čln letel nad lávou, akoby to bola len voda…

Bogatyriov zamieril priamo k robotovi a zložil vyčerpaného Kerna a Wooda z jeho pliec. Potom sa ešte raz pozrel na Železného Johna. Stál opustený uprostred ohňa a ruky mal natiahnuté k ľuďom, ktorí ho nechávali napospas živlu. V pohľade mu čítal Kern nemú výčitku…

Posledný článok

Morské pobrežie sa zmenilo na nepoznanie. Pás piesku, na ktorom astronauti odpočívali, keď vybŕdli z mora, zmizol.

Miesta, ktoré zalievalo predtým more, neboli teraz zaliate.

Obojživelný čln sa opatrne plavil po okraji zaplaveného lesa. Odrazu sa stromy skončili a zjavila sa zátoka. Dobrov chcel zamieriť na šíre more, a vtedy Iľja Jurievič vykríkol:

— Pozrite! Čo je to?

— Stáť! — zaburácal hromový hlas Bogatyriova.

Dobrov vypol motory, čln prešiel ešte zopár metrov a zastal pri akejsi stene. Ostré svetlo reflektora prenikalo cez stenu na druhú stranu. Medzi dvoma pásmami čadiča, v tmavšej vrstve zľahnutého sopečného popola, sa zreteľne črtali obrysy akejsi veže, ponášajúcej sa na žeriav.

Vonkajšia podobnosť tejto hračky prírody so železnou konštrukciou žeriava bola natoľko ohromujúca, že ľudia zdúpneli so zatajeným dychom.

Dobrov vystúpil z člna do vody. Bogatyriov sa oprel rukou o stenu a dostal sa s člnom až k jej základu. Dobrov mu podal geologické kladivo.

Iľja Jurievič udrel o stenu, a tá zazvonila.

— Kov! Tu je ten hľadaný posledný článok, — povedal a sadol si do člna.

— Zaujímavé, ale je to naozaj kov, — potvrdil Allan Kern.

— Kovový nosník žeriava, — tvrdil Iľja Jurievič.

— Čo si myslíte, z ktorej doby asi pochádza? — spýtal sa Kern.

— Nazdávam sa, že stál na pevnine asi pred sto miliónmi rokov.

— To je fantastické!

V stene trhliny bolo vidieť vrchol konštrukcie, vysokej ako desaťposchodový dom.

— Vyzerá to, akoby tu boli stavali mrakodrapy, alebo dajaký chrám, — povedal Kern.

— Kdeže, — povedal Bogatyriov, — zrejme tu montovali kozmickú loď…

— Žartujete, profesor? Pred sto miliónmi rokov?

— Aľoša, ukáž, čo si našiel…

Ohromení Američania si prezerali záhadní sošku a súčasne sa podchvíľou pozerali úkosom na stenu so železnými vežami.

— Zdá sa, že viete ešte o niečom, — povedal Kern, — čo má priamy vzťah k Zemi…

— Máte pravdu, Allan.

— Dovoľ, Iľja, aby som odlúpol kúsok kovu zo steny.

Dobrov a Wood vylomili kus kovovej konštrukcie. Kov bol dlhé stáročia dobre konzervovaný pred škodlivými vplyvmi v skamenenom sopečnom popole.

— Akiste poznáte, priatelia, názor sovietskeho astronóma Sklovského o umelom pôvode obežníc Marsu, — začal slávnostným hlasom Bogatyriov.

— Áno, — prisvedčil Kern, — hovorí o zaniknutej civilizácii Marťanov, ktorí vybudovali kozmické mestá.

— Myslíte, že celkom zaniknutej? — spýtal sa Iľja Jurievič. — Lepšie by bolo vari povedať „zanikajúcej“. Mars, ktorý je menší ako Zem alebo Venuša, nemohol zadržať dostatok vodných pár. Marťania museli vyriešiť otázku života potomkov. Mali dve možnosti: alebo preniknúť do vnútra planéty, vybudovať jaskyne s umelým ovzduším a „podzemným poľnohospodárstvom“ a zariadiť si život s perspektívou, že nikdy neuvidia slnko a hviezdy. Alebo sa presťahovať na susedné, nescivilizované planéty, teda na Venušu a na Zem. Myslím, že vyspelá civilizácia Marťanov nemusela zaniknúť. Ti z nich, čo sa dostali pod povrch planéty, žijú možno dosiaľ. Pravda, za milióny rokov sa museli vplyvom prostredia zmeniť.

— A druhá časť si vybudovala kozmické mestá, umelé obežnice a medziplanetárne stanice, ktoré slúžili na prestupovanie pri hromadnom sťahovaní na susedné planéty, — doložil Aľoša Petrovič Popov.

— Máš pravdu, Aľoša, je veľmi pravdepodobné, že to bolo tak. Bolo to veľké sťahovanie vo vesmíre. Preň bolo potrebné vybudovať prestupné stanice: umelé mesiace Phobos a Deimos.

— To nie je pravdepodobné! — zvolal Harry. — Kde sú potom Marťania, čo sa presťahovali na Venušu? Vari všetci zahynuli?

— Možno… Nevedeli presťahovať priemysel, na ktorom bola založená ich civilizácia na Marse. Spočiatku ešte udržiavali styky, ale za tisícročia… Možno, že presídlenci v nových podmienkach zdiveli a začínali od začiatku, od ranej doby kamennej…

— Aké stopy zanechali však Marťania na Venuši? — spýtal sa nedočkavo Aľoša Petrovič Popov. — Akiste tu takisto boli, lebo sme videli vodou zatopené osady a napokon aj kozmickú loď…

— Neviem, Aľoša, či sa tu usadili na dlhšie, ale určite tu boli…

Návrat

Uragán bol čoraz silnejší a silnejší, keď zastal obojživelný čln pri hviezdolete Rozum. Prvý z neho vyskočil Harry Wood.

— Dovoľte, páni… tak rád by som ju počul…

— Pochopiteľne, — usmial sa Iľja Jurievič, — musíme sa poďakovať milej Mary za to, že na nás tak obetavo čakala…

Rýchle vystúpili po schodíkoch ku dverám hviezdoletu.

Všetci sa tešili, len Aľoša Petrovič bol smutný. Pozeral nešťastne vôkol seba, bol celkom zúfalý, že prišiel čas návratu.

— Iľja, zle je, — vystrčil z hviezdoletu hlavu Dobrov. — Rýchle čítajte odkaz od Márie. Raketoplán Prosperity odišiel…

Všetci vzrušene počúvali hlas Mary, oznamujúci, že musí splniť rozkaz štábu vesmírnej výpravy a vrátiť sa na Zem…

— To nie je možné, — zašepkal bledý Harry. — Musíme zaraz podať správu na Zem…

Bogatyriov ticho povedal:

— Žiaľ, vrchné vrstvy ovzdušia neprepúšťajú rádiové vlna, a preto nie je možné nadviazať z povrchu planéty spojenie so Zemou…

Z prístroja sa opäť ozval hlas Mary:

— Nemám síl odletieť… Rozhodla som sa urobiť posledný okruh okolo Venuše. Ach, koľko ráz som ju už obletela od vtedy, čo všetci zahynuli…

V prístroji čosi zachrapčalo.

— Odletela, — povedal odmerane Dobrov.

Znezrady sa ozval z vysielačky opäť hlas a všetci priskočili bližšie. Mary znovu hovorila:

— Nemohla som odletieť. Odkazujem na Zem, že sa zriekam všetkých pôct, ktoré ma tam čakajú. Ostanem navždy tu, kde zahynuli moji priatelia… Do konca života budem lietať okolo planéty…

Harry prudko objal a pobozkal Kerna.

— Vedel som to, poznám ju! Je tu, niekde nad nami…!

Dobrov dokončil posledné prípravy na odlet. Vietor čoraz väčšmi silnel.

Rozľahol sa hukot motorov. Hviezdolet sa pohol, vyleteli z neho plamene a kotúče dymu, odlepil sa od povrchu Venuše.

Hviezdolet obletel niekoľko ráz okolo planéty, kým sa dostal k raketoplánu Prosperity.

Všetci sa objali s Mary, natankovali pohonné látky z jej amerického raketoplánu.

A potom sa vydali obe kozmické lode na spiatočný let.

Aľoša Petrovič stál pri obloku a pozeral na zlatý kosáčik Venuše.

Bogatyriov a Dobrov stáli pri druhom obloku.

Mierili k rodnej Zemi…

Content

Kazancev Alexander Planéta búrok

Alexander Kazancev Planéta búrok

Smelé rozhodnutie

Sestra Zeme

Rozbesnené ovzdušie

Zápas v močiari

Smrtonosný zvuk

Vesmírna horúčka

Trinásť ballov

Sama vo vesmíre

Vidina

Záhadná soška

Ohnivá rieka

Stretnutie

Posledný článok

Návrat